ToekomsVenster: Kom jou beloftes na(Argieffot:o: Congerdesign/Pixabay) Aan U, o God, kom ŉ lofsang toe in Sion: geloftes moet betaal word aan U wat die gebed verhoor. – Psalms 65:2-3 Dié teks kan ŉ mens ŉ bietjie laat bloos. “Geloftes wat aan die Here betaal moet word”, sê die digter. Wanneer ons in die moeilikheid kom en dinge nie uitwerk soos ons gehoop het dit sal gebeur nie, soek ons die Here op. Op dié manier word die Here ŉ noodmaatreël. Wanneer dinge vlot, gaan ons ons gang en is ons geneig om van die Here te vergeet. Dan gebeur wat met elkeen van ons gebeur. Dinge wat ons nie voorsien het nie en wat ons baie onseker laat voel, kom oor ons pad. Dit is mos te ene male deel van die lewe. Iemand het gesê jy is in ŉ krisis of kom net uit een uit of is op weg na een. Dit klink ietwat fatalisties en ŉ mens moenie met die verwagting leef dat dinge verkeerd gaan loop nie. Tog is die lewe uitdagend en is dit onafwendbaar dat ons iewers ongemak sal beleef. Soos reeds genoem, begin ons dan die Here opsoek. Afhangend van hoe erg die krisis is, hoe meer dringend klop ons aan sy deur. As die saak nie oplos nie en die spul die potensiaal het om ons en ander mense se lewens erg te ontwrig, begin ons beloftes maak. “Here, as U my help belowe ek sal ek nooit weer… nie”, of “Here, as U my help belowe ek, ek sal van nou af…”. Ek wonder of jy daarmee kan identifiseer? Waarskynlik. Ek wonder hoeveel sulke beloftes, wat nooit realiseer het nie, op elkeen van ons se kerfstok staan? Die teks maan ons om ons beloftes na te kom. Luister saam met my na Prediker wat die saak sonder omhaal van woorde aanraak: “Moenie te gou praat nie, moenie oorhaastig ŉ belofte aan God maak nie, want Hy is in die hemel en jy op die aarde. Laat jou woorde daarom min wees. Baie doenigheid bring drome, baie praat lei tot onverstandige woorde. As jy aan God ŉ gelofte gedoen het, moet jy nie versuim om dit te betaal nie. Hy hou nie van ligsinnige mense nie. Wat jy beloof het, moet jy betaal. Dit is beter dat jy nie belowe nie as dat jy belowe en nie betaal nie.” – Prediker 5:1-7 (AFR83) Dalk is die aangewese ding om te doen om die Here om vergifnis te vra vir die baie beloftes wat nie gerealiseer het nie. Daarmee saam die wete dat God goed is en ons in ons nood wil bystaan. Ons hoef nie sy goedgesindheid en betrokkenheid af te dwing deur allerlei beloftes aan Hom te maak nie. As jy wel voel om ŉ onderneming te maak, staan jy onder verpligting om jou voorneme gestand te doen.